Patriarhul Bisericii Ortodoxe Române, Daniel, l-a primit, miercuri, în vizită de prezentare, pe ambasadorul Regatului Unit al Marii Britanii şi al Irlandei de Nord la Bucureşti, Giles Matthew Portman, prilej cu care a menţionat recenta hotărâre a Sfântului Sinod de înfiinţare a unei Episcopii Ortodoxe Române a Marii Britanii.
"Preafericitul Părinte Patriarh Daniel a adresat un cuvânt de bun venit în România şi a apreciat bogata experienţă diplomatică a domnului ambasador. În continuare, Patriarhul României a exprimat speranţa continuării şi aprofundării relaţiilor dintre cele două popoare şi, în acest sens, a menţionat recenta hotărâre a Sfântului Sinod al Bisericii Ortodoxe Române de înfiinţare a unei Episcopii Ortodoxe Române a Marii Britanii, ca urmare a numărului mare de ortodocşi români stabiliţi, temporar sau definitiv, în Regatul Unit al Marii Britanii şi Irlandei de Nord", informează Sectorul relaţii bisericeşti, interreligioase şi comunităţi bisericeşti externe al Patriarhiei.În cadrul primirii, care a avut loc la Reşedinţa Patriarhală, PF Daniel a amintit de numeroasele programe social-filantropice, prin intermediul celor peste 850 de instituţii ale Bisericii, care corespund nevoilor actuale ale comunităţilor de credincioşi, îndeosebi în rândul bătrânilor, al copiilor rămaşi în grija rudelor şi al familiilor sărace.
De asemenea, înaltul ierarh a evidenţiat sprijinul cu totul remarcabil al României, în general, şi al Bisericii Ortodoxe Române, în special, acordat refugiaţilor din Ucraina, majoritatea mame cu copii, ca urmare a războiului din vecinătatea României şi a consecinţelor tragice ale acestuia.
La rândul său, diplomatul britanic a mulţumit pentru primire şi a subliniat faptul că se bucură de numirea în misiunea de ambasador al ţării sale în România şi de perspectiva cunoaşterii realităţilor societăţii româneşti şi a bogăţiei spirituale a poporului român, pe care a observat-o deja în vizitele făcute la diferite mănăstiri şi biserici din Moldova şi Bucovina.